
Forord

I denne boken vil jeg gi en bredere forståelse av hva ADHD er og ikke er. Det finnes en del misforståelser rundt lidelsen, noe som kan føre til at man ikke oppdager og får behandlet sykdommen. Feil behandling kan lettere forekomme hos pasienter som plages av flere lidelser samtidig, hvor symptomer på ADHD kan være kamuflert av andre utfordringer. Jeg ønsker å dele pasienthistorier og eksempler fra behandling samt presentere nyere forskning. Historiene pasientene forteller, er enten deres egne fra tidligere behandling eller historier fortalt av ungdom med ADHD som jeg har snakket med i undervisningssammenheng. Alle pasienthistoriene er anonymisert. Gjennom lang fartstid som psykiater, terapeut og klinisk forsker har jeg vært så heldig å bli kjent med mange flotte mennesker og tatt del i deres ulike livsfaser og hendelser, som i mindre eller større grad har vært med på å prege og forme deres videre retning i livet. Økt kunnskap, både blant folk flest og behandlere, reduserer stigma og mytedannelser.

Jeg vil benytte anledningen til først å takke mine kollegaer som har jobbet og jobber innfor feltet, for verdifulle faglige drøftinger. Likeledes vil jeg takke pasienter, pårørende og ungdom fra ulike miljøer som raust har delt sine opplevelser og erfaringer med meg. Jeg vil også takke Ane Gjerde i Universitetsforlaget for sin entusiasme for prosjektet og hyggelige og inspirerende samtaler under prosessen med boken. En spesiell takk til det kjæreste jeg har: mine jenter Isabella og Grace, som begge har vært både motiverende og støttende i skriveprosessen.

I bokhyllen hjemme stopper jeg opp ved en oransje bok,1 som jeg husker jeg leste fra perm til perm. På første side står med blå håndskrift datert 2011:

«To Dawn!

to serve the adults with ADHD.

Sandra»

Professor Sandra Kooij er grunnlegger av og formann i «Dutch Adult ADHD Network» i 1998, European Network Adult ADHD i 2003 og DIVA Foundation, som distribuerer «Diagnostic Interview for ADHD for Adult» (DIVA-5) i 2010.

Bakgrunnen for at jeg fikk signert boken av Sandra Kooij, var at jeg den gang var del av et forskningsnettverk for autisme, ADHD, Tourettes syndrom og narkolepsi i Helse Sør-Øst. Vi var en håndfull kollegaer som var så heldige å få besøke Sandra og hennes ADHD-klinikk i Amsterdam våren 2011. Dette var både et inspirerende og hyggelig møte, som bidro til at vi senere fikk være med på å implementere DIVA i Norge. Etter hvert som tiden gikk og jeg stadig fikk flere ADHD-pasienter i behandling, vokste ønsket om å formidle kunnskap om ADHD og ADHD-utfordringer mer generelt.


[image: Tegning av to sett med togspor. Sporene til venstre går i kryss og krøller seg, mens sporene til høyre går rett frem.]
Beskrivelse av verden med (til venstre) og uten (til høyre) ADHD.



1 Kooij 2010.

